《和姑苏刘工部昌无题三首 其二》
明代·丘吉

辘轳绠断玉瓶沉，双鲤无书碧海深。别梦吹残吴苑笛，愁肠敲断汉宫砧。

病来眉淡波斯黛，老去屏闲孔雀金。不及浮云能自在，朝飞暮散却无心。

作者简介：浙江归安人，字大佑，号执柔。性澹约朴素，动遵矩矱。游眺吴越山水间，飘然远俗。善古文，尤长于诗，以温庭筠、李义山为宗。号为湖州诗人领袖，唐惟勤、张子静继之。有《执柔集》。